
Az első Balkán-háború a brit források tükrében

Dolgozatomban az első Balkán-háborút kívánom bemutatni korabeli brit források, elsősorban a brit parlament (alsó- és felsőház) üléseiről készült jegyzőkönyvekre támaszkodva. Az ott elhangzottak árnyalása, illetve az időbeli hiátusok áthidalása végett a korabeli brit sajtó, a mérvadó, kormányközeli The Times és a konzervatív The Spectator témába vágó cikkeit is felhasználtam. Az Ethnic Minorities in the Balkan States dokumentumgyűjtemény felhasználásával pedig publikált külügyi iratokat is beillesztettem érvelésembe.
Az 1912. október 8-án kitört háború élénk visszhangot váltott ki Nagy-Britanniában, mind a politikum, mind a szélesebb közvélemény körében. Mind a sajtó, mind a parlamenti képviselők már napokkal a háború tényleges kitörése előtt érzékelték, hogy a balkáni nemzetállamok és az Oszmán Birodalom közti feszültség valódi konfliktust hordoz magában. Az első Balkán-háború kitörése azonnal napirendre került a brit parlamentben. Ezt követően mind az alsóház, mind a Lordok Háza folyamatosan reflektált a háború fejleményeire. Az első időszakban a parlamenti vitákban pragmatikus kérdések, elsősorban gazdaságiak domináltak, egészen a londoni konferenciákig. A háború második szakaszában az etnikai atrocitásokra vonatkozó felszólalások adták a viták magját. A képviselők sokszor, meglepő részletességgel számoltak be az elkövetett erőszakos cselekedetekről. Végül az albán kérdés került előtérbe, különösen a Szkutari-válság, melynek az európai békére gyakorolt hatását inkább a sajtó boncolgatta. Az 1913. május 30-án aláírt londoni egyezményt a brit közvélemény egyöntetű sikerként fogta fel, amely szélesebb értelmezési tartományban az európai békét is megmentette, és amelyben mind a politikai elit, mind a közvélemény, Edward Grey külügyminiszternek elévülhetetlen érdemeket tulajdonított.



